RESOLUCIÓN do 16 de xuño de 2011, da Dirección Xeral de Emerxencias e Interior, pola que se acorda outorgar o distintivo de permanencia ao persoal dos distintos corpos de policía local dos concellos de Galicia.
Consellería de Presidencia, Administracións Públicas e Xustiza — III. Outras disposicións — 21/06/2011

A Lei 4/2007, do 20 de abril, de coordinación de policías locais, establece no seu artigo  74 que o persoal dos corpos de policía local de Galicia pode ser distinguido ou recompensado de acordo co que se determine regulamentariamente.
Deste xeito, o Decreto 243/2008, do 16 de outubro, de desenvolvemento da dita lei, determina no seu artigo 89 as modalidades de distincións; na alínea c) figura o distintivo de permanencia, a que se refire tamén o número 3 do artigo 90, cando expresa que este distintivo se entregará aos policías locais, calquera que sexa a súa categoría, cando se cumpran os requisitos de permanencia e de traxectoria profesional exixidos para a súa concesión.
O mesmo Decreto 243/2008, no seu artigo 93.1, establece que o distintivo de permanencia se entregará anualmente, mediante resolución do titular da unidade directiva competente en materia de coordinación de policías locais, aos policías locais cando cumpran 25 anos de servizos efectivos no corpo, calquera que sexa a súa categoría, sempre que non consten antecedentes desfavorables no seu expediente persoal ou pendentes de cancelar, cuestións que deberán acreditar os concellos correspondentes.
De acordo, entón, co previsto no artigo 93.1 antes citado do Decreto 243/2008, do 16 de outubro, que desenvolve a Lei 4/2007, do 20 de abril, de coordinación de policías locais,
Primeiro. Publicar como anexo a listaxe de persoas ás cales se lles entregará o distintivo de permanencia por ter cumpridos, en 31 de decembro de 2010, 25 anos de servizo nos corpos de policía local, segundo as certificacións dos respectivos concellos de pertenza, tanto respecto do tempo de servizos como do resto de requisitos.
Segundo. Comunicar esta listaxe do anexo aos respectivos concellos e publicala tamén para os efectos da súa consulta na páxina web da Consellería de Presidencia, Administracións Públicas e Xustiza.
Terceiro. As persoas que non figurasen na listaxe do anexo e cumpran cos requisitos para esta distinción, deberán solicitar a súa inclusión a través dos respectivos concellos, que remitirán as preceptivas certificacións de cumprimento dos requisitos a esta unidade directiva para a resolución correspondente.
Cuarto. Comunicarlles ás persoas que se van distinguir, cuxa listaxe figura no anexo seguinte, que a entrega da dita distinción será o vindeiro 22 de xuño, no Salón de Actos da Academia Galega de Seguridade Pública, acto ao cal terán que acudir coa uniformidade de gala ou ordinaria de representación; a comparecencia realizarase ás 10.00 horas da mañá.
Santiago de Compostela, 16 de xuño de 2011.
(Listaxe alfabética, clasificada por provincias e concellos)
Concello A Coruña
Concello A Pobra do Caramiñal
Concello Ames
Concello As Pontes de García Rodríguez
Concello Ferrol
Concello Muros
Concello Narón
Concello Noia
Concello Oleiros
Concello Padrón
Concello Ribeira
Concello Santa Comba
Concello A Pobra de Trives
Concello Ribadavia
Concello Verín
Concello Xinzo de Limia
Concello A Guarda
Concello Bueu
Concello Moaña
Concello Pontevedra
Concello Redondela
Concello Vilagarcía de Arousa